Man beroof toe hy stop om hom te verligArgieffoto Die Gautengse blitspatrollie het twee verdagtes op heterdaad betrap terwyl hulle besig was om ŉ vragmotorbestuurder te beroof. Kapt. Thisvhulawi Tshilate, woordvoerder van die Heidelberg-polisie, het gesê beamptes van die blitspatrollie-eenheid van Germiston was Donderdag omstreeks 08:00 besig met roetinepatrollie op die N3-snelweg toe hulle die twee verdagtes opgemerk het wat ŉ stilstaande vragmotor genader het. “Die beamptes het na die vragmotor toe gery en toe hulle daar stilhou het die verdagtes in die rigting van Bergsig op die vlug geslaan,” het Tshilate gesê. Die beamptes het kort daarna een verdagte aangekeer wat in die water van die Blesbokspruit probeer wegkruip het. ŉ Polisiehelikopter is ook ontplooi, waarna die ander verdagte langs ŉ treinspoor vasgetrek is. Tshilate het gesê die vragmotorbestuurder het glo gestop om homself te verlig toe die twee verdagtes hom gekonfronteer het. Hulle het ŉ vuurwapen op hom gerig en ŉ bedrag geld en sy selfoon geroof. Die verdagtes moet binnekort in die Heidelberg-landdroshof verskyn op aanklag van gewapende roof.